Illum il-Kummissjoni tirrakkomanda l-passi u l-miżuri għall-iżvilupp ta' approċċ komuni tal-UE biex jintużaw l-applikazzjonijiet mobbli u d-data mobbli b'reazzjoni għall-pandemija tal-coronavirus. L-għodda diġitali jista' jkollhom rwol importanti biex bil-mod il-mod jitneħħew il-miżuri ta' konteniment meta jasal iż-żmien, jekk jikkonformaw mar-regoli tal-UE u jkunu kkoordinati tajjeb. Ir-Rakkomandazzjoni tippreżenta proċess li permezz tiegħu, il-Kummissjoni flimkien mal-Istati Membri, se tasal għall-adozzjoni ta' sett ta' għodod li jiffukaw fuq żewġ dimensjonijiet: Ir-Rakkomandazzjoni tistabbilixxi l-prinċipji ewlenin tal-użu ta' dawn l-applikazzjonijiet u d-data f'dak li għandu x'jaqsam mas-sigurtà tad-data u r-rispett għad-drittijiet fondamentali tal-UE, bħalma huma l-privatezza u l-protezzjoni tad-data. Il-Kummissarju għas-Suq Intern Thierry Breton qal: “It-teknoloġiji diġitali, l-applikazzjonijiet mobbli u d-data dwar il-mobbilità għandhom potenzjal enormi li jgħinuna nifhmu kif jinxtered il-virus biex nirreaġixxu b'mod effettiv. B'din ir-Rakkomandazzjoni tajna bidu għat-tħaddim ta' approċċ ikkoordinat Ewropew biex jintużaw dawn l-applikazzjonijiet u din id-data mingħajr ma nikkompromettu r-regoli tal-UE dwar il-privatezza u l-protezzjoni tad-data, u biex fl-istess ħin nevitaw il-frammentazzjoni tas-suq intern. Meta taġixxi b'mod unit l-Ewropa tkun iżjed b'saħħitha.” Il-Kummisarju għall-Ġustizzja Didier Reynders żied jgħid: “Issa rridu naħdmu kollha flimkien biex noħorġu minn din il-kriżi bla preċedent. Il-Kummissjoni qed tgħin lill-Istati Membri biex jiġġieldu dan il-virus u se nkomplu ngħinuhom jiżviluppaw strateġija biex joħorġu minnha u biex jirkupraw. Matul dan il-proċess se nkomplu niżguraw rispett sħiħ għad-drittijiet fundamentali tal-Ewropej. Ir-regoli Ewropej tal-protezzjoni tad-data huma l-iżjed b'saħħithom fid-dinja kollha u jservu anki f'din il-kriżi billi jipprevedu l-eċċezzjonijiet u l-flessibbiltà. Aħna naħdmu fil-qrib mal-awtoritajiet tal-protezzjoni tad-data u dalwaqt se nipprovdu gwida dwar l-implikazzjonijiet fuq il-privatezza.” Approċċ komuni kkoordinat biex jintużaw l-applikazzjonijiet ta' traċċar Sa mill-bidu tat-tifqigħa tal-pandemija, il-Kummissjoni appoġġat bis-saħħa lill-Istati Membri fl-isforzi tagħhom biex jiġġieldu t-tifrix tal-coronavirus il-ġdid. Is-servizzi tal-Kummissjoni qegħdin jistudjaw l-effikaċja ta' soluzzjonijiet permezz tal-applikazzjonijiet biex nindirizzaw il-kriżi, kif ukoll l-impatt tagħhom fuq il-protezzjoni tad-data. Il-fulkru tar-Rakkomandazzjoni tal-lum hija l-proposta ta' sett ta' għodod konġunt li jagħti lok għal approċċ ikkoordinat komuni tal-użu ta' applikazzjonijiet għas-smartphone li jirrispettaw kompletament l-istandards tal-protezzjoni tad-data tal-UE. Dan se jkun jikkonsisti minn: Biex tappoġġa lill-Istati Membri, il-Kummissjoni se tipprovdi gwida, inkluż dwar l-implikazzjonijiet għall-protezzjoni tad-data u għall-privatezza. Il-Kummissjoni qed iżżomm kuntatt mill-qrib mal-Bord Ewropew għall-Protezzjoni tad-Data biex ikollha idea globali tal-ipproċessar tad-data personali fil-livell nazzjonali fil-kuntest tal-kriżi tal-coronavirus. Approċċ komuni għall-previżjoni u l-immudellar tat-tifrix Is-sett ta' għodod se jiffoka wkoll fuq l-iżvilupp ta' approċċ komuni għall-immudellar u l-previżjoni tal-evoluzzjoni tal-virus permezz ta' data mobbli tal-pożizzjoni anonimizzata u aggregata. L-għan hu li jiġu analizzati t-tendenzi tal-mobbiltà, fosthom l-impatt tal-miżuri ta' konfinament fuq l-intensità tal-kuntatti, u b'hekk fuq ir-riskji tal-kontaminazzjoni. Dan ikun input importanti u proporzjonat għall-għodod li jimmudellaw it-tifrix tal-virus, u jipprovdi għarfien li jgħin l-iżvilupp ta' strateġiji biex jerġgħu jibdew jinfetħu s-soċjetajiet. Fit-23 ta' Marzu 2020, il-Kummissjoni kienet diġà bdiet titħaddet mal-operaturi tat-telefons ċellulari bil-għan li jiġu koperti l-Istati Membri kollha. Id-data se tkun anonimizzata kompletament u tintbagħat liċ-Ċentru Konġunt tar-Riċerka (il-JRC) għall-ipproċessar u l-mudellar. Mhijiex se tinqasam ma' partijiet terzi, u tinħażen biss sakemm tispiċċa l-kriżi. Il-passi li jmiss Flimkien mal-Kummissjoni, sal-15 ta' April 2020 l-Istati Membri għandhom jiżviluppaw sett ta' għodod biex jiffurmaw approċċ pan-Ewropew għall-applikazzjonijiet mobbli f'assoċjazzjoni mal-Bord Ewropew għall-Protezzjoni tad-Data. Biex tgħin lill-Istati Membri, il-Kummissjoni se tiggwidahom, anki f'dak li għandu x'jaqsam mal-implikazzjonijiet għall-protezzjoni tad-data u għall-privatezza. L-Istati Membri jridu jirrapportaw l-azzjonijiet li ħadu sal-31 ta' Mejju 2020 u jagħtu l-aċċess għall-miżuri tagħhom lill-Istati Membri l-oħra u lill-Kummissjoni għall-evalwazzjoni bejn il-pari. Il-Kummissjoni se tivvaluta l-progress li jkun sar u minn Ġunju tal-2020 sa tmiem il-kriżi se tibda tippubblika rapporti regolari fejn tirrakkomanda l-azzjoni u/jew l-eliminazzjoni gradwali ta' miżuri li ma jibqgħux meħtieġa. Għal aktar informazzjoni Ir-Rakkomandazzjoni tal-Kummissjoni dwar sett ta' għodod komuni tal-Unjoni għall-użu tat-teknoloġija u d-data biex tiġi miġġielda l-kriżi tal-COVID-19 u biex noħorġu minnha Il-paġna tal-Kummissjoni dwar ir-reazzjoni għall-Coronavirus